ธนชาตหนี้เน่าลด กำไรจ่อทะลุหมื่นล.
แบงก์ธนชาตรับผลดีคุมคุณภาพหนี้ เริ่มกดเอ็นพีแอลต่ำ คาดปีนี้กำไรทะลุหมื่นล้าน
1 ก.ย. 2559

แบงก์ธนชาตรับผลดีคุมคุณภาพหนี้ เริ่มกดเอ็นพีแอลต่ำ คาดปีนี้กำไรทะลุหมื่นล้าน
นายอนุวัติร์ เหลืองทวีกุล รองกรรมการผู้จัดการ สายการเงิน ธนาคารธนชาต เปิดเผยว่า เมื่อถึงสิ้นปีนี้คาดว่าตัวเลขหนี้ที่ไม่ก่อให้เกิดรายได้ (เอ็นพีแอล) จะปรับลดลงต่ำกว่าปัจจุบัน ที่เอ็นพีแอลโดยรวมของธนาคารอยู่ที่ 2.59% และเอ็นพีแอลของสินเชื่อเช่าซื้อรถยนต์อยู่ที่ 1.5% เนื่องจากขณะนี้เริ่มเห็นสัญญาณที่ดีจากเอ็นพีแอลที่ลดลง ซึ่งเป็นผลมาจากการบริหารคุณภาพสินเชื่อที่ทำได้ดีมาอย่างต่อเนื่อง
ทั้งนี้ มั่นใจว่าในปีนี้จะสามารถทำกำไรเกินกว่า 1 หมื่นล้านบาท เมื่อเทียบกับปีที่ผ่านมาที่มีกำไรอยู่ที่ 1 หมื่นล้านบาท เนื่องจากครึ่งปีแรกที่ผ่านมาทำกำไรไปได้แล้ว 6,000 ล้านบาท
สำหรับการปล่อยสินเชื่อของธนาคารในปีนี้คงเติบโตได้ไม่ถึงเป้าที่วางไว้ 2-3% หรือไม่ขยายตัว หลังจากในช่วงครึ่งปีแรกที่ผ่านมาสินเชื่อของธนาคารติดลบไป 3-4% เนื่องจากมีการชำระคืนเงินกู้ทั้งจากลูกค้ารายใหญ่และลูกค้าเช่าซื้อเข้ามาเป็นจำนวนมาก
นายประพันธ์ อนุพงษ์องอาจ ผู้ช่วยกรรมการผู้จัดการ สายธุรกิจสินเชื่อรถยนต์ ธนาคารธนชาต กล่าวว่า ในปีนี้มั่นใจจะปล่อยสินเชื่อใหม่รถยนต์ได้ 2 แสนคัน หรือประมาณ 1.2 แสนล้านบาท เติบโต 7-8% ตามเป้าที่ตั้งไว้
นอกจากนี้ ล่าสุดยังได้เปิดตัวบริการใหม่เป็นการประเมินสินเชื่อออนไลน์“ธนชาต รถแลกเงิน” ผ่านทางเว็บไซต์ http://apply. thanachartbank.co.th/ OnlineAcquisition เพื่อให้ลูกค้าได้รับความสะดวกรวดเร็วยิ่งขึ้น